Ján Szelepcsényi

Doc. PhDr. Ján Szelepcsényi, CSc. (* 5. október 1937, Žilina – † 7. september 2025) bol slovenský dirigent, hudobný skladateľ, muzikológ, kritik, diplomat a vysokoškolský pedagóg.

 Životopis 
Po maturite na strednej škole v Žiline pracoval ako technický redaktor a súčasne študoval dirigovanie a skladbu na bratislavskom konzervatóriu. V rokoch 19581962 pokračoval v štúdiu na Vysokej škole múzických umení v Bratislave u Ľudovíta Rajtera a Jána Cikkera. Od roku 1962 tiež krátko u Jiřího Pinkasa na Janáčkovej akadémii múzických umení v Brne.

Bol zbormajstrom Železničiarskeho umeleckého súboru, Ľudového zboru slovenských učiteľov, Speváckeho zboru Lúčnica, Slovenského filharmonického zboru. V Turecku riadil zbor Štátnej opery a baletu v Ankare a zbor Tureckého rozhlasu a televízie.

V 60. rokoch 20. storočia bol vedúcim tajomníkom Zväzu slovenských filmových a televíznych umelcov a významná bola aj jeho činnosť ako hudobného organizátora – bol spoluautorom aj realizátorom koncepcie Bratislavských hudobných slávností, festivalu Bratislavské kultúrne leto a hradné slávnosti a ďalších hudobných udalostí. Bol tiež zakladateľom a vedúcim tajomníkom Zväzu slovenských filmových a televíznych umelcov. Od roku 1978 prednášal hudobnú teóriu, kultúrny manažment a teóriu verbálnej komunikácie na Hudobnej a tanečnej fakulte VŠMU v Bratislave.

Po vzniku samostatnej Slovenskej republiky bol prvým slovenským veľvyslancom v Turecku, členom komisie OSN pre ľudské práva a častým členom zahraničných delegácií Ministerstva kultúry SR. Ako vedec sa okrem muzikológie zaoberal problematikou sociálnej komunikácie a etiky hospodárskych a kultúrnych aktivít človeka. Pôsobil ako rektor novozaloženej Univerzity sv. Cyrila a Metóda v Trnave.

Jeho manželka Anna Szelepcsényiová (rod. Weidlichová) bola vedeckou pracovníčkou v oblasti výskumu a kontroly liečiv. Ich syn Róbert Szelepcsényi (* 1966) pôsobí ako vedec v oblasti teoretickej informatiky a v roku 1995 mu bola udelená prestížna Gödelova cena za formuláciu tzv. Immermanovej-Szelepcsényiho vety.

 Dielo 
Ako skladateľ komponoval prevažne zborovú, scénickú a filmovú hudbu, je autorom hudby k 50 hraným a dokumentárnym filmom. Je tiež autorom viacerých odborných publikácií, monografie o huslistke a pedagogičke Gréte Hrdej a článkov v odborných časopisoch.

 Knižné publikácie 







 Ocenenia 
 1995: Zlatý dvojkríž od Ministerstva kultúry SR za zásluhy o rozvoj slovenskej kultúry.
 1998: Cena Ľudovíta Štúra od Združenia slovenských novinárov za celoživotné dielo.
 2013: čestné občianstvo mesta Rajecké Teplice

 Referencie 

 Literatúra 
 Československý hudební slovník osob a institucí II. : MŽ. 1965. Praha : Státní hudební vydavatelství. s. 671.

 Externé odkazy 


 Ján Szelepcsényi v hudobnej databáze Discogs
 Zoznam diel Jána Szelepcsényiho v súbornom katalógu Slovenskej národnej knižnice

 Zdroj 

Kategória:Osobnosti zo Žiliny
Kategória:Slovenskí dirigenti
Kategória:Slovenskí hudobní skladatelia
Kategória:Slovenskí skladatelia filmovej hudby
Kategória:Slovenskí vysokoškolskí pedagógovia
Kategória:Slovenskí muzikológovia
Kategória:Slovenskí diplomati
Kategória:Veľvyslanci Slovenska v Turecku
Kategória:Rektori Univerzity sv. Cyrila a Metoda v Trnave
Kategória:Vyučujúci na Hudobnej a tanečnej fakulte Vysokej školy múzických umení v Bratislave
Kategória:Absolventi Konzervatória v Bratislave
Kategória:Absolventi Vysokej školy múzických umení